b'\n_START_ARTICLE_\nSiegfried I. Spanheimski\n_START_SECTION_\n\xc5\xbdivljenje\n_START_PARAGRAPH_\nSiegfried I. Spanheimski  izvira iz rodnega gradu Spanheim (kasneje Sponheim) v Porenju med Renom in Mozelo. Poro\xc4\x8dil se je s plemenito Rikardo, ki je izhajala iz karantanske rodbine, po zemlji\xc5\xa1\xc4\x8dih v Labotski ali lavantinski dolini imenovane tudi Lavantinska, po prednikih pa je spadala med Sieghardinge, pa tudi med aribonske Hartvike. Z Rikardo je imel Siegfried \xc5\xa1tiri sinove, od katerih tri poznamo po imenih Engelbert I., Hartvik in Herman. Siegfried je umrl leta 1065 v Bolgariji, ko se je vra\xc4\x8dal iz romanja v Jeruzalem.\n_START_SECTION_\nPoliti\xc4\x8dno delovanje in dose\xc5\xbeki\n_START_PARAGRAPH_\nNa Koro\xc5\xa1kem se je Siegfried pojavil okrog leta 1035 in sicer kot privr\xc5\xbeenec vojvode Konrada Salijca (kasnej\xc5\xa1ega cesarja), ki se je tedaj postavil po robu staremu koro\xc5\xa1kemu vojvodi Adalberu Eppensteinskemu. Kmalu je Siegfried na podro\xc4\x8dju tedaj velike, a hitro razpadajo\xc4\x8de vojvodine Koro\xc5\xa1ke/Karantanije napredoval po dru\xc5\xbebeni lestvici, saj je bil od leta 1045 in vsaj do leta 1048 mejni grof v Ogrski krajini, od leta 1048 naprej pa grof v Pustri\xc5\xa1ki dolini. Pomemben dose\xc5\xbeek je bila za Siegfrieda tudi sama poroka z Rikardo, ki je izvirala iz stare plemi\xc5\xa1ke dru\xc5\xbeine Sighardingov, ti pa so obvladali velik prostor med Bavarsko in Koro\xc5\xa1ko. Rikarda je bila dedinja zadnjega Sighardinga Engelberta IV., zato je Siegfried s to poroko pridobil velike posesti na o\xc5\xbejem Koro\xc5\xa1kem, z njimi pa tudi znatno politi\xc4\x8dno mo\xc4\x8d. Tedaj je npr. pridobil posesti v Labotski dolini, z njeno dedi\xc5\xa1\xc4\x8dino so verjetno povezana tudi spanheimska posestva kot so La\xc5\xa1ko in \xc5\xa1e nekatera druga podro\xc4\x8dja  v zasavskem in celjskem obmo\xc4\x8dju, pa tudi posestva na starem Kranjskem kot npr. Ljubljansko gospostvo z okoli\xc5\xa1kimi gradovi.'